Биектау муниципаль районы МБГББУ

“Әлдермеш урта гомуми белем бирү мәктәбе”нең

туган (татар) теле һәм әдәбияты укытучысы

Шәйхетдинова Миләүшә Фидаил кызы

**Батырларны барлар чак**

**5-6 сыйныф укучылары өчен сыйныф тыш чара**

**Максат һәм бурычлар.**

Укучыларга батырлык төшенчәсен аңлату, сугышның кырыс чынбарлыгын, халкыбызның сугыш кырларындагы батырлыгын, патриотизмын һәм милли горурлыгын күрсәтү, Бөек Ватан сугышы турындагы мәгълүматларын баету, туган як тарихы белән кызыксындыру, патриотик хисләр тәрбияләү, сөйләм әдәбен камилләштерү буенча эшләү.

**Җиһазлау.**

“Священная война” җырының аудиоязмасы, “Хәтер китабы”, сугыш чоры плакатлары, компьютер, проектор, экран, «Якташларыбыз – Советлар Союзы Геройлары”, “Авылдашларыбыз Бөек Ватан сугышында” дигән темаларга презентацияләр.

**Чара барышы.**

*“Священная война” җырының бер куплеты тыңлана.*

**Укытучы.** Әйе, укучылар, 1941 елның 22 июнендә Бөек Ватан сугышы башлана. Фашист илбасарларына каршы көрәшкә кулына мылтык тота алган һәркем күтәрелә. Безнең Биектау районыннан гына да 16 мең кеше илне саклаучылар сафына баса. Ни аяныч, шуларның 8 меңгә якыны яу кырында ятып кала. Аларның исеме изге китап – “Хәтер китабы”на теркәлгән. Бу китапта халкыбызның горурлыгы, сагышы, йөрәк әрнүе. Әрнү – чөнки һәлак булган каһарманнарны беркайчан да кире кайтара алмыйсың. Горурлану хисе – чөнки алар дошман алдында тез чүкмәгәннәр, кешелек тарихында иң каты, иң газаплы сугышта чын фидакарьлек күрсәтеп, җиңеп чыкканнар. Халык хәтере – мәңгелек. “Хәтер китабы” – каһарманнарыбызның исемнәрен мәңгеләштерүче һәйкәл. Анда сугыш кырларында һәлак булган, хәбәрсез югалган, яралардан үлгән якташларыбыз турында мәгълүмат тупланган. Бу китап – туган җирнең азатлыгы өчен башларын салган Татарстан уллары һәм кызларының якты истәлеге алдында яңа буыннарның баш июе билгесе. *(“Хәтер китабы” күрсәтелә.)*

**Адилә.** 22 июнь. Таң атып килә. Гүзәл авыллар, шәһәрләр тыныч йокыда. Әниләренең җылы куенында тәмле төшләр күреп нәни сабыйлар изрәп йоклыйлар. Шулвакыт канга туймас фашистлар авылларны, шәһәрләрне үлем утына тоталар. Бөек Ватан сугышы башлана.

**Айнур.** Тыңлагыз! Тыңлагыз!Бүген иртән фашист юлбасарлары, сугыш игълан итмичә, безнең илебезгә басып керде. Илебез азатлыгы өчен ир-егетләрне яуга чакырабыз.

*”Озатып вокзаллар каршында” көе яңгырый.*

**Әдилә.**Без кайтырбыз диеп киткән юлдан

Китсәләр дә, алар кайтмады,

Алар өчен бары җилләр генә

Ачып-ябып йөри капканы.

**Фәрхәд.** Иле исән калган батыр улың

Яши халкы белән ул бергә.

Тыныч тормыш өчен тырыша ул

Җырлап иген үсә ул җирдә.

*Сәхнәләштерелгән күренеш. Ана - Азалия, Һәйкәл - Азат*

**Ана** . -Исәнме, улым, менә мин тагын синең яныңда. Салкын түгелме , балакаем?

**Һәйкәл.** - Юк, әнкәем, салкынның нәрсә икәнен мин белмимен. Миңа беркайчан да салкын булганы юк.

**Ана .**  -Нигә узеңне сакламадың, улым? Хәтерлисеңме? “Әнкәем, Берлинны гына алыйк та, алтыбыз алты яктан кайтып керербез”, -дигән идең.

**Һәйкәл.** - Әйткән сүзләрем һәрвакыт йөрәк түрендә, әнкәем. Әмма башкача мөмкин булмады. Дошман белән көрәш аяусыз булды. Мин генәме соң? Меңнәр, миллионнар илебез өчен үз-үзләрен аямыйча көрәштә башларын салды. Кайберәүләрнең сугышка киткән балаларының берсе дә кайтмады. Картлык көнеңдә ничек яшисең, әнкәй?

**Ана.** -Бар да җитеш. Шәһәрдән шәһәргә кунакка йөрим. Бәлки мине тиз генә танымагансыңдадыр?

**Һәйкәл.** Таныдым, әмма кайлардан таныдым, әнкәем, күз нурым. Әгәр мөмкин булса, мин сине кочагыма алыр идем. Әмма минем кулларым да, үзем дә кызыл тимердән. Димәк, мәңгелек , әнкәем.

**Ана.** Йөрәк түремдә 9 ай буе йөрткән, күкрәк сөтемне имезеп үстергән баланы югалтуы ай-һай авыр шул, улым.

**Һәйкәл.** Шулайдыр, әнкәй! Ләкин син сөен. Без бит Ватан өчен, бүгенге тыныч көннәр өчен һәлак булдык.

**Ана.** Шулай шул, улым, дөрес әйтәсең.

**Фәрхәд.** Узган авыр юлларыңны

Онытырга тырыш, ана

Яраларың да төзәлсен  
 Инде тынычлансана.

*(Рузилә башкаруында “Ялгыз ана” җыры).*

**Адилә.** Ирләре, уллары зур батырлыклар күрсәткән, тылдагы хатын-кызларыбыз аямыйча эшләделәр. Аларның батырлыгы сугыш кырында туган батырлыкка тиң.

**Әдилә.** Яшәү өчен, авлыдашларыбызның бәхете өчен күпме авылдашларыбызның гомере киселде.

Ниһаять,зур корбаннар биреп алынган Җиңү килде!

1945 елның 9 май иртәсе.

*“Җиңү килде” җырын бергәләп җырлыйлар.*

**Укытучы.** Бөек җиңүгә китергән иң мөһим сыйфатларның берсе - батырлык.

Батырлык темасына сез нинди  мәкальләр беләсез? Ә хәзер тикшереп карыйк әле.

*Залдагы тамашычылар белән әңгәмә.*

* *Батыр яуда беленер.*
* *Батыр башлап җибәрә, артыннан мең кул иярә.*
* *Батыр баткактан курыкмас.*
* *Батыр үз халкын яклый.*
* *Батырлыгыңны мәйданда сынат.*
* *Батырлыкта – матурлык.*
* *Батырга үлем юк. һ.б*

Мәкальләрдән һәм укыган әсәрләрдән күренгәнчә, батырлык күбрәк сугыш кырында эшләнә икән. Безнең Биектау районынан да сугышта катнашып, батырлык эшләгән якташларыбыз бар. Бөек Ватан сугышына 16 меңнән артык кеше киткән, шуларның 8 меңенә генә туган якларына өйләнеп кайту бәхете татыган. Татарстан буенча 225 кеше Советлар Союзы Герое исеменә лаек булган. Алар арасында Биектаудан да дә батырлар бар: 6 кеше Советлар Союзы герое.

Менә алар:

* Ахманов Алексей Осип улы. 1896 елның 9 нчы мартында Биектау районының Алат авылында туа. Урта белемле, рус кешесе була. Ул Казанда ипи пешерү цехында эшли, 1941 нче елның июненнән сугышта катнаша, 23 нче танклар корпусының командиры була. 1945 нче елда генерал-лейтенант үзенең танк гаскәре белән Будапешт шәһәре янындагы бәрелештә батырлыклар күрсәтә. 1945 нче елның 28 нче апрелендә Алексей Ахмановка Советлар Союзы Герое исемен бирәләр. 1949 нчы елның 17 нче ноябрендә вафат була, Минск шәһәрендә күмелә.
* Батыршин Гильфан Әбүбакир улы 1914 нче елның 1 нче апрелендә Ямаширмә авылында туа. Мәктәпне бетергәч шахтада эшли, аннан Казанга кайта, “Пишмаш” заводында эшли. 1934 нче елда хәрби хезмәткә китә, Ерак Көнчыгышта хезмәт итә ул. Майор Батыршин Бөек Ватан сугышында катнашып, Ленин, Бөек Ватан сугышы, Кызыл Йолдыз орден, медальләре белән бүләкләнә. Гильфан Батыршинга 1992 нче елда Ямаширмә авылында һәйкәл куялар.
* Липатов Николай Дмитрий улы 1916 нчы елда Тимошкино авылында дөньяга килә. Җиденче сыйныфны укып бетергәч, ул колхозда эшли, аннан Казан заводында шофер була. Сугышка 1942 нче елда китә. Николай сугышта күп батырлыклар күрсәтә, 1944 нче елда дошманга каршы көрәштә пулеметны үз гәүдәсе белән каплый. Аны Польша шәһәренә күмәләр. Казанның бер урамы, Мәскәүнең бер мәктәбе Липатов исемен йөртә. Дәрвишләр бистәсендә аның һәйкәле бар.
* Яшин Георгий Филипп улы Өбрә авылында туган. Ул 1942 нче елның августында сугышка китә. Георгий взвод командиры булышчысы була. 1944 нче елның 21 нче июлендә Яшинга Советлар Союзы Герое исеме бирелә. Ул 1945 нче елда Казанга кайта, Ленин, Кызыл Йолдыз орденнары, медальләре белән бүләкләнә. 1959 нчы елның 12 нче сентябрендә Казанда үлә.
* Павлов Григорий Родион улы – Керосиново авылыннан. Советлар Союзы Герое исеме аңа 1943 нче елның 2 нче сентябрендә бирелә.Ул 1994 нче елның 5 нче ноябрендә Киевта вафат була.
* Соколов Леонид Михаил улы 1908 нче елның 28 нче апрелендә Бимер авылында туа. Бөек Ватан сугышында күп батырлыклар күрсәткәне өчен Ленин, Кызыл Байрак, Кызыл Йолдыз орден-медальләре белән бүләкләнә.

Димәк, безнең районыбыз – батырлар районы.

*«Якташларыбыз – Советлар Союзы Геройлары”, “Авылдашларыбыз Бөек Ватан сугышында” дигән презентацияләр тәкъдим ителә.*

**Укытучы**. Әйе,бәхетле киләчәгебез өчен миллионнар гомерләрен биргән. Аларның батырлыгы безнең күңелләрдә. Тыныч тормышта бәхетле киләчәк телим сезгә, балалар! Илебезнең батыр уллары һәм кызлары булып үсегез! *Җыр.”Һәрвакыт булсын кояш!”*